OBH 8147/1997.
Az állampolgári jogok országgyűlési biztosának jelentése
Ügyintéző: dr. Kántor Ferenc

Az eljárás megindítása

Panaszos az országgyűlési biztoshoz intézett beadványában sérelmezte, hogy nevén részarányként 50 aranykorona értékkel kevesebb földet tartanak nyilván, mint amit a TSz.-be bevittek, illetve, hogy a Körzeti Földhivatal vezetője a telekjegyzökönyves földekről az általa kért tájékoztatást megtagadta.

Mivel a rendelkezésemre álló iratok alapján a jogbiztonság megsértésére lehetett következtetni, vizsgálatot rendeltem el. Az ügy tisztázása céljából részletes vizsgálat lefolytatására kértem fel a Somogy Megyei Földhivatal (Megyei Földhivatal) vezetőjét. 

Megállapított tényállás

Panaszos, beadványához csatolt és 1994. június 5-én kelt levelében arról tájékoztatta a Lábodi Termelőszövetkezet elnökét, hogy az 1-től 10-ig terjedő sorszámok alatt felsorolt határrészben, a tételesen felsorolt, összesen 17 kateszteri hold 704 négyszögöl térmértékű, 165 aranykorona értékű termőföldet vittek be a TSz.-be, s hogy a TSz.  az említettnél kevesebb aranykoronát mutatott ki,  melyet kifogásol, s kéri a "... megfelelő ellenőrzést és az AK kiírás helyesbítését". 

Panaszos 1994. október 15-én kelt és a "Somogy Megyei FM Hivatal Igazgatójának" címzett levelében kéri, hogy a "Zöldmező Mg.TSz. által részükre elkövetett aranykorona érték megváltoztatását az eredeti földtulajdonuk AK értékének megfelelően igazítsa vissza a TSz." tekintve, hogy "17 kh 704 négyszögöl 165 AK értékű területet vittek be" és állítja, hogy "A sok átszervezés és a rossz nyilvántartásból következően mire nyugdíjba mentünk, csak 36 AK lett és ez sérelmes részünkre". 

Az országgyűlési biztoshoz intézett beadványban panaszos állítja, hogy a földet édesapja, Tüske János tagként vitte be a TSz.-be, s hogy a bevitt földet ő örökölte, továbbá, hogy "a bevitt földek adatait tartalmazó telekjegyzőkönyvek kiadása elől a Körzeti Földhivatal vezetője elzárkózik", valamint, hogy a bevitt földekhez viszonyítva, "5 kh és 70 AK érték hiányzik". 

A jogszabályi háttér és a vizsgálat megállapításai

A vizsgálat megállapította, hogy az országgyűlési biztos megkeresésére a Megyei Földhivatal vezetője határidőben válaszolt. 

A Megyei Földhivatal vezetőjének tájékoztatása szerint panaszos édesapjának a tagosítás előtt Lábod községben - a 108-as; a 685-ös; a 743-as; a 839-es; a 84-es számú telekjegyzőkönyvekben volt földtulajdona bejegyezve. 
A 108-as telekjegyzőkönyvben nem tagosított ingatlanok (zártkert, belterület) is szerepeltek. 
A tagosított földek területe 10 kateszteri hold 148 négyszögöl volt. 
Panaszos édesanyjának a 312-es és a 449-es számú telekjegyzőkönyvekben összesen 6 kataszteri hold 92 négyszögöl földterület szerepelt. 

Tehát az említett telekjegyzőkönyvekben szereplő földek térmértéke összesen 16 kateszteri hold és 214 négyszögöl. A hivatkozott telekjegyzőkönyvekben szereplő ingatlan területek helyességéért a telekjegyzőkönyv nem szavatolt.  Az ingatlanok területét a kateszteri nyilvántartás tartalmazta szavatoltan. A telekjegyzőkönyv aranykorona értéket nem tartott nyilván.  A község birtokíveit 1970-ben megsemmisítették, azok - eltérően a telekjegyzőkönyvektől - nem állnak rendelkezésre. 

A Lábodi volt Kossuth TSz. megalakulásakor - a tagok és az azonos jogállású személyek - ingatlanainak számbavételét tartalmazó TSz. földkönyv szerint 1959-ben a külterületen: Tüske János, valamint Tüske Jánosné és Tüske Rózsa tulajdonaként 18 kateszteri hold 1482 négyszögöl térmértékű és 108,3 aranykorona értékű, - a belterületen: Tüske János tulajdonaként 691 négyszögöl területű, - valamint a zártkertben:  Tüske János tulajdonaként 691 négyszögöl területű és 2,59 aranykorona értékű, továbbá Tüske Jánosné tulajdonaként 351 négyszögöl területű és a 3,29 aranykorona értékű földet tartottak nyilván. 

A TSz.-be bevitt területekből  a részarány kiadása megkezdésekor: 

Panaszos nevén 11,56 AK értékű (saját bevitt rész) és további 65,78 AK értékű (örökölt), tehát összesen 77,34 AK értékű földet tartottak nyilván. 

Így panaszos nevén részarányként nyilvántartott 77,34 AK értékű föld, illetve panaszos Margit nevű testvére nevén AK-ban nyilvántartott 35,46 AK értékű földdel (melyet ez utóbbi testvér örökölt) együtt 112,8 AK értéket képvisel. 

Az a) és b) pontban megjelölt aranykorona érték, -  a bevitelkori 108,03  aranykorona értéknél - annyival több, mint amennyi aranykorona értékkel a TSz-be való bevitelkori aranykorona  értéket megnövelték a zártkert megszüntetése miatt. 

A vizsgálat feltárta, hogy panaszos a részarány-nyilvántartás hibás voltára való állítását igazolni nem tudta, s a részarány-nyilvántartásban hibát a Megyei Földhivatal vizsgálata sem tudott kimutatni, úgyszintén azt is, hogy panaszost mind a megyei, mind a Körzeti Földhivatal a részarány-nyilvántatásról szóban is, írásban is több ízben tájékoztatta.

Tekintettel arra, hogy a vizsgálat alkotmányos visszásságot nem tárt fel, ezért panaszos beadványát alkotmányos visszásság hiányában el kellett utasítanom.

Jelentésem egy példányának megküldésével panaszost, valamint a Megyei Földhivatal vezetőjét is tájékoztattam.

Budapest, 1998. szeptember 18.

Gönczöl Katalin